Dynetics X-61

Dynetics X-61 er et amerikansk eksperimentelt drone-prosjekt. Det er et utviklingstrinn i det amerikanske forsvarets forskningsavdeling for avansert teknologi DARPAs Gremlins-prosjekt. Det er teknologiselskapet Dynetics i Alabama som skal bygge og teste dronen. 


== Historie ==
I 2016 tildelte DARPA 4 selskaper kontrakter for innledende studier for gjennomføring av testflyvninger der selvstyrte kamp-droner blir fanget opp i luften. Dette var Gremlins-prosjektets fase 1. Fase 2 omfattet videreutvikling av teknologien, og 2 selskaper ble med videre. Fase 3-kontrakten ble gitt til ett enkelt selskap i 2018, og vinneren var det Alabama-baserte teknologiselskapet Dynetics. Våren 2019 ble flere av del-systemene testet ut, blant annet dokkingsystemets kontrollsystemer og kontroll-systemene for kommunikasjon og flyvning. Testflyvningene skulle starte høsten 2019 ved Naval Air Weapons Station China Lake i California, men et jordskjelv i juli 2019 gjorde skade på utstyr som skulle brukes i testene. Dette førte til at flyvningene måtte utsettes.  I august 2019 ble prosjektet tildelt betegnelsen X-61 av USAs flyvåpen. I november 2019 gjennomførte X-61 sin første flyvning.  Dronen ble imidlertid ødelagt da den kræsjlandet etter at hovedfallskjermen ikke åpnet seg slik den skulle. 


== Formål ==
Gremlins-prosjektet skal utvikle selvstyrende kamp-droner som skal kunne operere i svermer. Dronene skal være gjenbrukbare, og slippes fra fly og fanges opp igjen i luften etter endt oppdrag. Målet med X-61 er å utvikle teknologi og utstyr som muliggjør droner som kan gjøre nye oppdrag 24 timer etter at forrige oppdrag er avsluttet. Et C-130 Hercules transportfly skal modifiseres og brukes som flyvende base under testflyvningene, og flyet vil få utstyr som trekkes etter flyet (i luften) som dronene skal huke seg fast i ved avslutningen av testflyvningene - ikke ulikt systemet som brukes for drivstoffylling i luften. Målet er å fange opp fire droner i løpet av 30 minutter.


== Dronen ==
X-61 vil bli bygd lett med kompositt-materialer. Dynetics har planlagt å bygge 5 eksemplarer av dronen , og de vil ha komponenter fra flere andre leverandører i USA  - blant andre: Skroget som er ment å skulle tåle 20 gangers bruk blir levert av Kratos Unmanned Aerial Systems (datterselskap av Kratos Defense & Security Solutions). Det autonome dokking-systemet blir utviklet av Sierra Nevada Corporation. Williams International leverer turboviftemotorene, og Applied Systems Engineering leverer datamaskinene ombord i dronene.
I de innledende testflyvningene vil det ikke bli gjort forsøk på å fange dronene i luften. Som en midlertidig løsning skal de istedet lande ved hjelp av fallskjermer.


== Spesifikasjoner ==
Toppfart: Over Mach 0,6
Motor: Williams F107 turboviftemotor
Motorytelse: Omkring 700 pund (3,11 kN) skyvekraft
Nyttelast: 66 kg


=== Dimensjoner ===
Lengde: 427 cm
Bredde: 57,1 cm
Høyde: 52,7 cm
Vingespenn: 348 cm
Egenvekt: 680 kg


== Referanser ==


== Kilder ==
Dynetics: Gremlins continues to progress during the demonstration phase (publisert 25. september 2019) Besøkt 18. januar 2020
Dynetics: The Gremlins Project Fact Sheet (pdf) Besøkt 18. januar 2020


== Eksterne lenker ==
Dynetics (offisielt nettsted) Besøkt 18. januar 2020
DARPA: Gremlins (av Scott Wierzbanowski) Besøkt 18. januar 2020